Andmebaaside valikul lähtutakse eelkõige Rahvusraamatukogu kui parlamendiraamatukogu ülesannetest. Tervikuna on nn parlamendiraamatukogu valdkondade (õigus, poliitika, majandus, statistika, demograafia jne)  komplekteerimiseks planeeritud ca 40% kogude arenguks ettenähtud summadest. See tuleb omakorda jagada raamatu, perioodika ja elektroonilise informatsiooni ostude vahel. Kui praegu hõlmavad kulutused andmebaaside ostudeks ühe viiendiku, siis paari järgmise aasta jooksul peaks elektroonilise teaviku hankeks kulutatavad summad ulatuma kuni pooleni kogu komplekteerimise eelarvest.